Suedia a devenit oficial al 32-lea membru NATO: "Este o zi cu adevărat istorică"
Suedia a devenit, joi, al 32-lea membru al NATO, odată cu predarea documentelor oficiale în cadrul unei ceremonii la Washington.
Suedia a devenit oficial membră a NATO/ Foto: pixabay.com
Suedia a devenit oficial membră a NATO joi, premierul Ulf Kristersson a înmânat guvernului SUA documentaţia oficială, ultimul pas al procesului de aderare, transmite Reuters citat de Agerpres.ro
Suedezii şi-au reconsiderat neutralitatea tradiţională după ce Rusia a invadat Ucraina în urmă cu doi ani, dar procesul de aderare la alianţă a fost tergiversat mai întâi de Turcia, apoi şi de Ungaria.
"Celor care aşteaptă li se întâmplă lucruri bune", a declarat secretarul de stat al SUA, Antony Blinken, după ce a primit documentele de la Kristersson.
El a apreciat că "totul s-a schimbat" după invazia rusă în Ucraina şi a menţionat evoluţia masivă consemnată de sondajele de opinie în rândul suedezilor, care - a spus el - "şi-au dat seama de ceva foarte profund: că dacă (preşedintele rus Vladimir) Putin vrea să încerce să îşi şteargă un vecin de pe hartă, s-ar putea să nu se oprească acolo".
"Astăzi este o zi cu adevărat istorică. Suedia este acum membră a NATO. Vom apăra libertatea alături de ţările cele mai apropiate de noi atât geografic, cât şi cultural şi prin valori", a spus Kristersson.
Reuters consideră că primirea în NATO a Suediei şi a Finlandei - care are 1340 de km de frontieră cu Rusia - sunt cele mai semnificative extinderi ale alianţei din ultimele decenii. Rusia a ameninţat că va lua "contramăsuri politice şi tehnico-militare" nespecificate ca reacţie la demersul Suediei.
Citiți monitorulcj.ro și pe Google News
CITEȘTE ȘI: